उधर लड़की तेज़ ज्वर से ग्रस्त थी और एकटक छत को देखे जा रही थी. सोना उसे आता ही नहीं था, तो उसका पलकों को बंद करना या खोलना दोनों का अर्थ एक ही होता था. शहर में उठी हलचल की आवाजें उसके कानों तक भी पहुंची. लड़की के अशक्त की देह ने उसकी उठने की इच्छा पर लगाम लगा रखी थी. उसने करवट बदली और निगाह अब छत की बजाय दरवाजे पर टिका दीं. कुछ आवाजें उसने अपने कानों के आस पास गूंजती महसूस हुईं. उन आवाजों को हाथ बढाकर पकड़ लिया. उस आवाज का चेहरा उसने झट से पहचान लिया. ये तो जंगल के अन्दर घुसते ही जो मोटा सा सागौन का पेड़ मिलता है, उसकी आवाज थी. जिसका नाम उसने कनिक रखा था. उसने उस आवाज को अपने पास बिठाया. अँधेरे में उसे कनिक की आवाज का चेहरा साफ़ नजर आ रहा था. उस पर परेशानी का भाव था. लड़की ने अपने तपते हाथ उसके माथे पर रखकर पुछा कि क्या हुआ कनिक, आज बड़े परेशान हो...कनिक रोने लगा. लड़की भी रोने लगी. उन दोनों के रोने के साथ ही बरसात शुरू हो गयी. एक तो तूफ़ान ऊपर से बरसात...शहरवासी व्यथित हो उठे. अँधेरे से उलझते भिड़ते लोग अपने लिए कोई सुरछित कोना तलाशने लगे. लड़की न जाने कबसे रोना चाहती थी...उसका रोना रुकने का नाम ही नहीं ले रहा था. जैसे जैसे वो रोती जा रही थी, बरसात गाढ़ी होती जा रही थी. लोगों को यकीन हो गया कि प्रलय जिसका नाम है यह वही है. लोग ईश्वर को याद करने लगे.